**Anketinės apklausos „Skaitymo aplinka šeimose“ apžvalga**

Skaitymo ritualas turi nepaprastą galią. Grįždami mintimis į vaikystę prisimename mamos ar tėčio skaitytas pasakas kaip brangiausią dovaną.

Vasaris lošelyje-darželyje „Vyturėlis“- knygos mėnuo. Siekdami sužinoti apie skaitymo aplinką vaikų šeimose, o taip pat norėdami paskatinti tėvelius reflektuoti bei kuo daugiau skaityti savo vaikams, 2020 vasario mėnesį, atlikome anketinę apklausą „Skaitymo aplinka šeimose“.

Anketą sudarė 7 klausimai:

1. Jūsų vaiko amžius?
2. Ar Jūsų vaikas domisi knygomis? Kokios mėgstamiausios jo knygelės?
3. Ar skaitote vaikui kasdien? Kiek laiko skiriate šiam užsiėmimui?
4. Kokią knygutę (knygutes) perskaitėte (skaitote) šią savaitę, mėnesį?
5. Ar vaikystėje mėgote skaityti ? Ar buvo Jūsų tėvų namuose bibliotekėlė?
6. Kokią vietą užima knyga Jūsų gyvenime šiandien?
7. Rekomenduokite knygą vaikams, knygą suaugusiems.

Į anketos klausimus atsakė 50 tėvelių, kurių vaikų amžius nuo 2 iki 7 metų.

99 procentai dalyvavusių apklausoje atsakė, kad jų vaikai domisi (labai domisi) knygelėmis, nuolat prašo paskaityti.

Auginantys 2-3 metų vaikus tėveliai rašo, kad jų mažylių mėgstamiausios knygelės – apie gyvūnėlius, automobilius, dainuojančios, skleidžiančios įvairius garsus, su dideliais, ryškiais paveikslėliais, trumpais tekstais.

Štai vienas atsakymas.„Įdomiausios mano vaikui knygos su gausiom iliustracijom, nedaug teksto, nes nuo ilgo teksto vaikas pavargsta ir nekoncentruoja dėmesio. Labiausiai patinka knygutės, kuriose daug gyvūnėlių: ožiukų, paršelių, taip pat berniukų, mergaičių. Patinka knygelės su pamokančiom istorijom, juokingom detalėm“.

4-5 metų vaikų tėvai atsakė, kad jų vaikai labiausiai mėgsta pasakų knygeles, komiksus, knygeles su lipdukais, dažnai minimos knygelės iš „Kakės Makės“ serijos, „Pūkuotuko nuotykiai“, „Ką žmonės dirba visą dieną“, „Gyvūnų enciklopedija“, „Vaikų enciklopedija“.

6-7 metų vaikai, tėvelių teigimu, mėgsta knygeles su užduotėlėmis, pasakas, enciklopedijas, knygeles apie gyvūnus, spalvinimo knygeles.

Visų amžiaus grupių tėvai nurodė, kad jų vaikams patinka knygelės apie emocijas, jausmus.

Dauguma apklausos dalyvių skaito vaikams kasdien, prieš miegą 15-30 minčių.

Šiuo metu skaitomos knygelės: „Kai jaučiuosi piktas“, „Mylėsiu tave, kad ir kas benutiktų“, „365 pasakos prieš miegą“, „Gražiausios pasaulio pasakos“, „Diena su gyvūnais ugniagesiais“, „Stebuklingasis Mėnulio žemėlapis“, „Mildutė ir bitelės“, „Bebriukų metai“, „Skruzdėliukas Nežiniukas“, „Kodėl aš myliu savo šeimą“, „Didelės mažų istorijos“, lietuviškos pasakos ir kt.

 Nemaža dalis dalyvavusių apklausoje atsakė, kad vaikystėje mėgo skaityti ir jų tėvų namuose buvo bibliotekėlė. Kai kurie pažymi, kad skaitydavo mokyklos bibliotekoje.

Šiandien džiugu skaityti tokius atsakymus apie knygos vietą gyvenime :„Skaitau kas dieną, iš knygų galima pasisemti daug išminties, idėjų, gerų emocijų“. „Skaitymas man iki šiol yra būdas keliauti neiškėlus kojos iš namų. Turiu didžiulę asmeninę biblioteką“ „Bibliotekoje būna ir mūsų vaikai, ten labai jiems patinka“.„Bent viena knyga visuomet yra skaitoma kasdien, nors po kelis puslapius“. Tačiau dauguma dalyvavusių apklausoje teigia, kad skaitymui beveik nebelieka laiko, skaito tik profesinę literatūrą, knygas apie vaikų auklėjimą, straipsnius portaluose.

Paprašius rekomenduoti knygą, dažniausiai minima Antuano de sent Egziuperi knyga „Mažasis princas“, tinkanti ir vaikams, ir suaugusiems.

Šią trumpą anketinės apklausos apžvalgą norėčiau užbaigti citata iš šio jaudinančio ir išmintingo kūrinio: „ Jei nori turėtiu draugą, prijaukink mane“.

 Visiems linkiu prisijaukinti knygą, turėsite ištikimą draugą, patarėją, kelrodį visam gyvenimui.

Logopedė ekspertė Dalia Bagdonienė